Eleanor Dakett

Eleanor Şipli Dakett (7 noyabr,1880, Bridcuoter, Somerset, İngiltərə – ö. 23 noyabr, 1976) İngiltərədə anadan olmuş filoloq və orta əsrlər tarixçisi idi. O, fəaliyyətinin böyük hissəsini Amerika Birləşmiş Ştatlarında keçirmişdir. Dakett otuz il boyunca Smit Kollecində (Northempton, Massaçusets) dərs demişdir. O, əsasən Avropa tarixi, dini tarix və müqəddəslər mövzusunda Miçigan Universiteti Nəşriyyatı ilə bir sıra kitablar nəşr etdirmiş, həmçinin The New York Times Book Review üçün resenziyalar yazmışdır. Əvvəlcə Orta əsrlər haqqında asan oxunan tarixi kitablar yazmaqla tanınan Dakett, sonralar erkən orta əsr müqəddəsləri sahəsində nüfuzlu bir mütəxəssis kimi məşhurlaşmışdır. Dindar Episkopal olan Dakett, ömrü boyu roman yazıçısı Meri Ellen Çeyzlə olan nigahına sadiq qalmışdır. Meri Ellen sadəcə onun həyat yoldaşı deyil, həm də yaxın dostu olmuşdur.

 Bioqrafiyası 
Eleanor Dakett atasının klassik mətnləri öyrənməsi üçün onu təşviq etməsi nəticəsində universitetə daxil olmaq üçün hazırlıq təhsilini tamamlamışdır. O, 1903-cü ildə bakalavr və 1904-cü ildə magistr dərəcələrini, 1905-ci ildə isə pedaqogika sahəsində diplomunu London Universitetindən almışdır. Bu diplomlar əsasında Surrey bölgəsindəki Sutton Liseyində klassik ədəbiyyat fənnini 1907-ci ilə qədər tədris etmişdir. Daha sonra təhsilini davam etdirmək üçün Kembric Universitetinin ilk qadın kolleci olan Girton Kollecinə təqaüdlə qəbul olunmuşdur. 1911-ci ildə Klassik Tripos imtahanını keçmiş və yenidən təqaüdlə Brin Mor Kollecində doktorantura təhsilinə başlamaq üçün Avropanı tərk etmişdir. O, 1914-cü ildə doktorluq dərəcəsini almışdır. Dakett-in ABŞ-a köçməsinin səbəblərindən biri İngiltərədə qadın alimlərə qarşı hörmətsiz münasibət idi. 1964-cü ildə xatırlayırdı ki, Kembricdə ilk kitabının əlyazmasını məşhur bir alimə göstərdiyi zaman, ona belə bir sual verilmişdi: "Onu öz dəyərinə görə dəyərləndirməyimi istəyirsiniz, yoxsa qadının əsəri kimi?"

1914-cü ildə Dakett Ohayodakı Qadınlar üçün Vestern Kollecdə işləməyə başlamış, 1916-cı ildə Smit Kollecində latın dili müəllimi olmuşdur. 1928-ci ildən tam professor olaraq çalışmış və karyerasının sonuna qədər burada qalmışdır. 1926-cı ildə yazıçı Meri Ellen Çeyz ilə tanış olmuşdur. Onlar 1930-cu illərdən etibarən birlikdə yaşamış və Çeyzin 1973-cü ildə ölümünə qədər birlikdə qalmışlar. Smit Kolleci hər iki qadının adını daşıyan qonşu yataqxana binaları inşa edərək onlara hörmət göstərmişdir. 1928-ci ildə Dakett klassik dillər və ədəbiyyat üzrə professor adını almışdır. 1949-cu ildə təqaüdə çıxmış və təqaüdçü professor elan olunmuşdur. 1952-ci ildə nəhayət, Girton Kollecindən erkən orta əsrlər tarixi ilə bağlı dörd nəşr olunmuş kitabına əsasən doktorluq dərəcəsi almışdır. Lakin ilk Kembric təhsilinə görə heç bir dərəcə əldə edə bilməmişdir, çünki 1948-ci ilə qədər Kembric Universiteti qadınlara tam dərəcə və üzvlük hüquqları vermirdi.

1949-cu ildə təqaüdə çıxsa da, erkən orta əsrlər tarixi sahəsində fəal qalmağa davam etmişdir. Smit Kollecinin Nilso Kitabxanasında öz ofisini saxlamış, Kembricdə araşdırmalar aparmış və dünyanı gəzərək mühazirələr oxumuş, tədqiqat aparmış və müxtəlif mükafatlar almışdır. O, təqaüddən sonra da ən əhəmiyyətli əsərlərindən bir neçəsini yazmışdır. Dakett Northempton şəhərindəki Müqəddəs Yəhya Episkopal Kilsəsinin fəal üzvü idi, burada müqəddəslər və kilsə məclisləri haqqında mühazirələr oxumuş, ilahiləri tərcümə etmiş və İncildən məktubların oxunmasını təşkil etmişdir. O, Kembric və Meyn ştatına tez-tez səyahət etmiş, yay aylarını Mary Ellen Chase ilə birlikdə Vindscvept adlı sahil evində keçirmişdir. Meri Ellen Çeyz "Vindsvept" adlı məşhur romanlarından birinə bu evi ad olaraq vermişdir. 1973-cü ildə Çeyz vəfat etdikdən sonra Dakett onların Northemptondakı evini itirmiş və baxım evinə yerləşmişdir. 1976-cı ildə vəfat etmiş və Vindsvept yaxınlığında Çeyzin yanında dəfn olunmuşdur.

Eleanor Dakettin elmi mirası 17 fundamental kitab, çoxsaylı akademik jurnallara məqalələr və iki böyük ensiklopediyaya verdiyi töhfələrdən ibarətdir. Smit Kollecində onun adı verilmiş "Dakett Haus" adlı yataqxana binası mövcuddur. Bu bina, ona bitişik olan "Çeyz Haus" ilə birlikdə, hər iki qadının kollecin tarixindəki töhfələrinə hörmət məqsədilə inşa edilmişdir (1968).

 Nəşrləri və tədqiqat apardığı sahələr 
Dakett karyerasına latın dili müəllimi və filoloq kimi başlamış, lakin 1920-ci illərdə tədricən Orta əsrlərə yönəlmişdir. Bu dövrdə onun yazı üslubu da – ehtimal ki, Çeyzin təsiri altında – daha fəal, əlçatan və cəlbedici üsluba çevrilmiş, "əhəmiyyətli dərəcədə hazırcavablıq və xarakterlərə həssas yanaşma" ilə seçilmişdir. 1938-ci ildə o, "Orta əsrlərə giriş" adlı kitabını nəşr etdirmiş və bu əsər geniş oxucu kütləsi üçün əlçatan və populyar olmuş, onu geniş oxucu auditoriyası üçün yazan bir müəllif kimi tanıtmışdır. Getdikcə daha çox elmi və populyar tanınma qazandıqca, o, dövrünün akademik nüfuzlu şəxsləri ilə əlaqələrini genişləndirmişdir. Bu işdə ona "The New York Times Book Review" üçün yazdığı rəylər də kömək etmişdir.

Dakett bir sıra akademik mükafatlar və fəxri adlar almışdır. 1926-1928-ci illərdə Girton Kollecində Ottiliya Henkok təqaüdünü əldə etmişdir. O, London Universitetindən (1920), Smit Kollecindən (1949) və St. Dunstan Universitetindən (1969) fəxri dərəcələr almışdır. "Pen & Brush Club" sənətə həsr olunmuş təşkilat 1947-ci ildə onun "Anqlo-Sakson müqəddəsləri və alimləri" əsərini ən görkəmli qeyri-bədii əsər kimi qiymətləndirmişdir. O, həmçinin 1954-cü ildə Fi Beta Kappa cəmiyyətinin fəxri üzvlüyünü, 1958-ci ildə Girton Kollecinin fəxri üzvlüyünü, eləcə də Smit Kollecinin təqaüdçüləri üçün 1963 və 1966-cı illərdə iki Sofia Smit təqaüdünü əldə etmişdir. 1964-cü ildə o, Smit Kollecində "Memorial Ketrin Eşer Enjel" mühazirəsini oxumuş və bu mühazirə 1965-ci ildə "Orta əsrlərdə qadınlar və onların məktubları" adı ilə nəşr olunmuşdur.

 Seçilmiş əsərləri 

 Hellenistic Influence on the Aeneid (Smith College, 1920)
 Latin Writers of the Fifth Century (Henry Holt, 1930)
 Gateway to the Middle Ages (Macmillan, 1938)
 The Book of Hugh and Nancy (Macmillan, 1938) with Eric Milner-White
 Anglo-Saxon Saints and Scholars (Macmillan, 1947)
 Alcuin, Friend of Charlemagne: His World and His Work (Macmillan, 1951)
 Saint Dunstan of Canterbury: A Study of Monastic Reform in the Tenth Century (UK: Collins, 1955; US: W. W. Norton, 1955)
 Alfred the Great and his England (UK: Collins, 1957; US: University of Chicago Press, 1956)
 The Wandering Saints (UK: Collins, 1959; US: W. W. Norton, 1959)
 Carolingian Portraits: A Study in the Ninth Century (University of Michigan Press, 1962)
 Women and Their Letters in the Early Middle Ages (Smith College, 1965) "Engel Lecture"
 Death and Life in the Tenth Century (University of Michigan Press, 1967)
 Medieval Portraits from East and West (London: Sidgwick & Jackson, 1972; US: University of Michigan Press, 1972)

 Xarici keçidlər 

 Eleanor Shipley Duckett papers at the Smith College Archives, Smith College Special Collections

 İstinadlar